**Wrexham Association Football Club** (kymriksi *Clwb Pêl-droed Wrecsam*) on jalkapalloseura Wrexhamin kaupungista, Walesin pohjoisosista. Wrexham on perustettu 1864, ja se on maailman kolmanneksi vanhin ammattilaisseura ja Walesin vanhin seura jalkapallossa.

Vaikka Wrexham on walesilainen seura, se on pelannut lähes koko historiansa Englannin sarjoissa. Nykyään Wrexham pelaa 4. tasolla Kakkosliigassa. Korkeimmillaan Wrexham on pelannut toiseksi ylimmällä sarjatasolla, silloisessa 2. divisioonassa.

Erityisesti Wrexham on saavuttanut menestystä cup-kilpailuissa. Seura on voittanut Walesin cupin ennätykselliset 23 kertaa ja sijoittunut toiseksi 22 kertaa. Lisäksi se on voittanut EFL Trophyn 2005 ja FA Trophyn 2013. Eurokentillä joukkueen paras saavutus on selviytyminen puolivälieriin Cup-voittajien Cupissa kaudella 1975–1976.

Kotiottelunsa Wrexham pelaa Racecourse Ground -stadionilla, joka maailman vanhin stadion, jolla edelleen pelataan maaotteluita. Seuran perinteinen paikallisvastustaja on Chester City, jonka kotikenttä sijaitsee vain 20 kilometrin päässä Englannin puolella rajaa.

Historia
--------

The Turf, jossa Wrexham AFC perustettiin 1864
Joukkueen kotistadion Racecourse Ground
Wrexham AFC perustettiin lokakuussa 1864, mikä tekee siitä vanhimman seuran Walesissa ja kolmanneksi vanhimman ammattilaisseuran maailmassa. Wrexham osallistui ensimmäiseen Walesin cupiin 1877–1878 ja voitti sen kukistamalla loppuottelussa Druids FC:n 1–0. Seura menestyi cupissa myös seuraavina vuosina ja vuoteen 1921 mennessä se oli voittanut cupin 12 kertaa. Vuonna 1921 Wrexham liittyi Englannin liigaan, kun 3. divisioonan pohjoislohko perustettiin.

Wrexham pelasi kolmannella tasolla aina vuoteen 1960, jolloin se putosi ensimmäisen kerran 4. divisioonaan. Seura vietti kahta kautta lukuun ottamatta 1960-luvun neljännellä tasolla. Wrexhamin menestynein ajanjakso alkoi sen noustua takaisin 3. divisioonaan 1970. Walesin cupin menestyksen myötä seura pääsi Cup-voittajien Cupin, jossa se eteni parhaimmillaan puolivälieriin kaudella 1975–1976. FA Cupissa Wrexham puolestaan eteni puolivälieriin 1973–1974. Kaudella 1977–1978 Wrexham eteni sekä FA Cupissa että Englannin liigacupissa puolivälieriin ja kruunasi kauden voittamalla 3. divisioonan mestaruuden.

2. divisioonassa Wrexham säilyi neljä vuotta, mutta sen jälkeen alkoi alamäki sillä seura putosi heti seuraavalla kaudella toistamiseen. Vuonna 1991 Wrexham jäi viimeiseksi, mutta säästyi putoamiselta liigan rakenteen muutoksien avulla. Vuonna 1993 Wrexham nousi takaisin kolmannelle tasolle ja 1995 se voitti Walesin cupin ennätyksellisen 23. ja viimeisen kerran. Tuon jälkeen Englannin sarjoihin osallistuvat walesilaiset joukkueet eivät päässeet enää mukaan cupiin.

2000-luvun alussa Wrexham sahasi kolmannen ja neljännen sarjaportaan välillä kunnes se vuonna 2008 putosi kokonaan liigasta. Samaan aikaan seura oli suurissa taloudellisissa vaikeuksissa ja oli lähellä konkurssia 2011. Kannattajien viime hetkellä keräämät varat lopulta pelastivat seuran ja Wrexham siirtyi kannattajien omistukseen. Wrexham oli 2010-luvulla useita kertoja lähellä nousua takaisin liigaan siinä kuitenkaan onnistumatta. Vuonna 2013 seura voitti liigan alapuolella oleville joukkueille suunnatun FA Trophyn.

Helmikuussa 2021 näyttelijät Ryan Reynolds ja Rob McElhenney ostivat seuran kannattajilta. Uusien omistajien aikakaudesta on julkaistu Disney+ -sarja *Welcome to Wrexham*. Heti seuraavalla kaudella Wrexham sijoittui monien pelaajahankintojen siivittämänä sarjassa toiseksi, mutta ei noussut hävittyään nousukarsintojen välierän. Kaudella 2022–2023 Wrexham voitti sarjan ja nousi Kakkosliigaan tehden samalla Englannin ammattilaissarjojen yhden kauden piste-ennätyksen.

Saavutukset
-----------

* Englannin 3. divisioonan mestaruus (1): 1978
* Kansallisliigan mestaruus (1): 2023
* Walesin Cupin voitto (23): 1878, 1883, 1893, 1897, 1903, 1905, 1909, 1910, 1911, 1914, 1915, 1921, 1924, 1925, 1931, 1957, 1958, 1960, 1972, 1975, 1978, 1986, 1995
* FAW Premier Cupin voitto (5): 1998, 1999, 2000, 2002, 2004
* FA Trophyn voitto (1): 2013
* EFL Trophyn voitto (1): 2005

Lähteet
-------

1. ↑  Wrexham FC Fans To Vote To Accept 1864 Date Change *wrexham.com*.  28.6.2012. Viitattu 2.1.2023. (englanniksi)
2. 1 2 3 4 5 6  Why Wrexham? - 158th Anniversary of First Ever Match *wrexhamafc.co.uk*. Viitattu 2.1.2023. (englanniksi)
3. 1 2  The oldest professional Football Club in Wales *wrexhamafc.co.uk*. Viitattu 2.1.2023. (englanniksi)
4. ↑  Guinness cheers Racecourse with official record  17.6.2008. Daily Post Wales. Viitattu 2.1.2023. (englanniksi)
5. ↑  Wales v England, poor v "rich" – it's Wrexham vs Chester  16.11.2020. FourFourTwo. Viitattu 2.1.2023. (englanniksi)
6. 1 2  English Clubs Divisional Movements 1888-2016 RSSSF. Viitattu 2.1.2023. (englanniksi)
7. ↑  Wrexham go out of Football League  22.4.2008. BBC Sport. Viitattu 2.1.2023. (englanniksi)
8. ↑  Ryan Reynolds and Rob McElhenney have breathed new life into their low-level Welsh soccer club — and invigorated the city of Wrexham itself  25.8.2022. Insider. Viitattu 2.1.2023. (englanniksi)
9. ↑  Grimsby strike late to reach playoff final and stun Wrexham in nine-goal thriller  28.5.2022. The Guardian. Viitattu 24.4.2023. (englanniksi)
10. ↑  Phil Parkinson hails 'amazing' owners Ryan Reynolds and Rob McElhenney as Wrexham party  22.4.2022. BBC. Viitattu 24.4.2023. (englanniksi)

Aiheesta muualla
----------------

* Virallinen sivu